Ane Halsboe-Jørgensen (S), 2023-02-09:
Tak for det, formand, og tak for ordet.
Jeg ved jo, at diskussionen om at gøre store bededag til en almindelig arbejdsdag, ligger mange på sinde.
Jeg mener sådan set, at det er rigtig fint, at vi i forskellige sammenhænge har haft en grundig diskussion af det spørgsmål, både her i Folketingssalen, i går på et samråd og i øvrigt.
I dag skal vi så behandle et beslutningsforslag, der også vedrører regeringens forslag om afskaffelse af store bededag, men der er to elementer i beslutningsforslaget: for det første at bevare store bededag som en helligdag og for det andet, at finansieringen i stedet for findes ved at sænke politikernes løn med 10 pct.
Jeg vil starte med den sidste del af beslutningsforslaget om finansieringen.
Jeg har ikke det samlede tal på flere decimaler for, hvad forslaget om, at politikernes løn skal sænkes med 10 pct., skønnes at give i finansiering.
Beskæftigelsesudvalget har bl.a. stillet spørgsmål til Folketingets administration om det, og vi får beløbet i forbindelse med udvalgsbehandlingen.
Men selv om vi ikke har det samlede konkrete tal, tør jeg godt sige, at det at sænke politikernes løn med 10 pct. vil være en dråbe i det store hav eller måske snarere, ja, det, der modsvarer det.
Det vil formentlig alene udgøre et par procent af de 3 mia. kr., som forslaget om at gøre store bededag til en almindelig arbejdsdag skønnes at give i offentlige merindtægter, som er det finansieringsbidrag, vi som regering har prioriteret skal findes, og som bidrager til vores forsvar og sikkerhed.
Det bringer mig til beslutningsforslagets første del, delen om at bevare store bededag som en helligdag.
Som det nok er de fleste i salen bekendt, førstebehandlede vi i sidste uge regeringens lovforslag om at gøre store bededag til en almindelig arbejdsdag.
Det var en grundig debat, og jeg anerkender fuldt ud, at det ikke er nogen nem drøftelse eller en lille ting, når vi beder danskerne om at arbejde en dag mere eller vi i det hele taget gennemfører det her lovforslag.
Men som det er tydeligt, er regeringens holdning, at det at afskaffe store bededag som en helligdag er en vigtig og central del af finansieringen af at styrke vores forsvar og sikkerhed i en tid præget af krig og uroligheder i Europa.
Vi har simpelt hen brug for at kunne investere, og det kræver finansiering.
Det gør det, både når det handler om at yde vores rimelige bidrag til NATO, og når det handler om at sende et vigtigt signal til vores europæiske naboer om, at vi selvfølgelig står side om side med dem.
Samtidig har diskussionen kredset omkring, om man ikke bare kan tage pengene fra et andet sted, men der er det også vigtigt for regeringen og for mig som socialdemokrat, at der også værnes om den finansiering, der gerne skal styrke vores velfærdssamfund.
At alle børn og unge har de samme muligheder uanset forældrebaggrund og i øvrigt de ting, der handler om ventelister i vores sundhedsvæsen, og en psykiatri, der står klar, når vi har brug for det, er også rigtig vigtige ambitioner, som vi også rummer i regeringsgrundlaget, og det skal der også meget gerne være penge til.
Der er sjældent nogen sådan rigtig nemme løsninger, når man skal ud at finde store pengebeløb, men det er klart, at vi ikke afskaffer en helligdag bare for at afskaffe den.
Det er et spørgsmål om prioriteringer, fordi der er ambitioner og investeringer, vi synes er vigtige og nødvendige.
For mig handler det dybest set om, hvad vi kan som land – det var vi inde omkring, da vi behandlede det store lovforslag i sidste uge – og sådan har jeg det stadig.
På den baggrund indstiller regeringen forslaget om at bevare store bededag som helligdag til forkastelse.
Jeg ser frem til debatten i dag.
Tak for ordet.